**Broj: 711-I-1916-P-201-18/19-06-8**

Zagreb, 11. listopada 2019.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Bojana Plantaka, zamjenika gradonačelnika Grada Slatine,** pokrenutom Odlukom Povjerenstva **Broj: 711-I-601-P-201-18/19-02-8 od 1. ožujka 2019.g.,** na 65. sjednici, održanoj 11. listopada 2019.g., donosi sljedeću

**ODLUKU**

1. **Istovremenim obnašanjem dužnosti zamjenika gradonačelnika Grada Slatine i obavljanjem poslova upravljanja poslovnim subjektom, Ordinacija dentalne medicine Bojan Plantak, dr. med. dent., u razdoblju od 8. lipnja 2017.g. kada je stupio na navedenu dužnost do dana donošenja ove Odluke, dužnosnik Bojan Plantak, počinio je povredu članka 14. stavka 1. ZSSI-a.**
2. **Za povredu ZSSI-a iz točke I. izreke ove Odluke dužnosniku Bojanu Plantaku izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 500,00 kn.**
3. **Nalaže se dužnosniku Bojanu Plantaku, zamjenika gradonačelnika Grada Slatine, da u roku od 90 dana od dana dostave ove Odluke uskladi svoje postupanje s odredbama članka 14. stavka 1. ZSSI-a.**

Obrazloženje

Povjerenstvo je na 40. sjednici, održanoj 1. ožujka 2019.g. pokrenulo postupak za odlučivanje o sukobu interesa protiv dužnosnika Bojana Plantaka, zamjenika gradonačelnika Grada Slatine, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja poslova upravljanja poslovnim subjektom Ordinacija dentalne medicine Bojan Plantak.

Na odluku o pokretanju postupka dužnosnik Bojan Plantak dostavio je pisano očitovanje u zakonom propisanom roku. U očitovanju dužnosnik u bitnome navodi da je na lokalnim izborima održanim 2017.g. izabran na dužnost zamjenika gradonačelnika Grada Slatine te da navedenu dužnost obnaša volonterski.

Dužnosnik nadalje navodi da je nakon provedenog postupka javnog nadmetanja sukladno Zakonu o zdravstvenoj zaštiti, župan Virovitičko - podravske županije dana 26. kolovoza 2010. godine donio Odluku o odabiru najpovoljnijih ponuditelja KLASA: 500-01/10-01/19, URBROJ: 2189/1-09/1-10-14 na koju je Ministarstvo zdravstva i socijalne skrbi, dana 24. rujna 2010. godine dalo suglasnost KLASA: UP/I-510-03/10-01/867, URBROJ: 534-07-2-2/4-10-2, a kojom je dužnosniku dana koncesija za obavljanje javne zdravstvene službe u djelatnosti dentalne medicine na području Grada Slatine

Dužnosnik pojašnjava da sukladno Zakonu o zdravstvenoj zaštiti („Narodne novine“, broj 100/18.), Zakonu o dentalnoj medicini (Narodne novine“ broj 121/03., 117/08. i 120/09.), odnosno Rješenju Ministarstva zdravstva KLASA: UP/I-543-05/09-01/63, URBROJ: 534-03-1-2/1-17-08 od 10. siječnja 2017.g., obavlja privatnu praksu u djelatnosti zdravstva, na temelju koncesije, u ordinaciji dentalne medicine. Naziv privatne prakse glasi Ordinacija dentalne medicine Bojan Plantak, dr. med. dent., Slatina, Bana Jelačića 6. Navedena Ordinacija s Hrvatskim zavodom za zdravstveno osiguranje ima sklopljen Ugovor o provođenju primame zdravstvene zaštite iz obveznog zdravstvenog osiguranja. Navedenim ugovorom uređena su međusobna prava i obveze u vezi s provođenjem primame zdravstvene zaštite iz obveznog zdravstvenog osiguranja za osigurane osobe Zavoda iz djelatnosti stomatološke zdravstvene zaštite (polivalentne) te su istim utvrđeni: vrsta, opseg, kvaliteta i rokovi za ostvarivanje ugovorene zdravstvene zaštite, nadzor nad ostvarivanjem ugovornih obveza, ugovorne kazne zbog neizvršavanja ugovornih obveza, uvjeti raskida ugovora i druga međusobna prava i obveze iz ugovornog odnosa. Kao privatni zdravstveni radnik, dužnosnik primarnu zdravstvenu zaštitu provodi u timu s medicinskom sestrom/medicinskim tehničarom/stomatološkim asistentom …………………………...

Dužnosnik ističe da u obavljanju poslova doktora dentalne medicine nikada nije bio u poslovnom odnosu s Gradom Slatinom te ponovno naglašava kako dužnost zamjenika gradonačelnika Grada Slatine obavlja volonterski. Dužnosnik citira članak 14. stavak 1. ZSSI-a kojim je propisano da dužnosnici ne mogu obavljati poslove upravljanja u poslovnim subjektima te da su poslovni subjekti u smislu toga Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti i članovi drugih poslovnih subjekata osnovanih na temelju zakona. Uvažavajući odredbe ZSSI-a, a u vezi sa Zakonom o zdravstvenoj zaštiti, Zakonom o obveznom zdravtsvenom osiguranju te Zakonom o dentalnoj medicini, dužnosnik navodi da poslove upravljanja ne može prenijeti na drugu osobu jer je obavljanje poslova doktora dentalne medicine vezano uz koncesiju.

Dužnosnik je i osobno pristupio 65. sjednici Povjerenstva kojom prilikom je u bitnom ponovio navode iz pisanog očitovanja.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika koji vodi Povjerenstvo utvrđeno je da Bojan Plantak obnaša dužnost zamjenika gradonačelnika Grada Slatine, počevši od 8. lipnja 2017.g. te je stoga povodom obnašanja navedene dužnosti obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima.

Člankom 4. stavkom 4. ZSSI-a propisano je da su poslovni subjekti u smislu toga Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti i članovi drugih poslovnih subjekta osnovanih na temelju zakona.

Člankom 41. stavkom 1. Zakona o zdravstvenoj zaštiti („Narodne novine“, broj 100/18.), koji je stupio na snagu 1. siječnja 2019.g., propisano je da zdravstvenu djelatnost obavljaju zdravstvene ustanove, trgovačka društva i privatni zdravstveni radnici. Člankom 46. istog Zakona propisano je da je ordinacija organizacijski oblik obavljanja zdravstvene djelatnosti zdravstvenog radnika u privatnoj praksi na primarnoj razini zdravstvene djelatnosti pod uvjetima propisanim navedenim Zakonom. Prema stavku 2. istog članka u ordinaciji se može obavljati, između ostaloga, zdravstvena djelatnost dentalne zdravstvene zaštite. Nadalje, na temelju članka 48. stavka 1. istog doktor medicine i doktor dentalne medicine obavljaju privatnu praksu u ordinacijama. Člankom 54. stavkom 2. istog Zakona propisano je da zdravstveni radnici poslove privatne prakse obavljaju osobno. Člankom 270. navedenog Zakona propisano je da zdravstvenim radnicima, koji na dan stupanja na snagu ovoga Zakona obavljaju privatnu praksu na osnovi koncesije, pravo na obavljanje privatne prakse prestaje istekom roka od dvije godine od dana stupanja na snagu ovoga Zakona.

Nadalje, odredbama Zakona o zdravstvenoj zaštiti koji je bio na snazi u vrijeme stupanja na dužnost zamjenika gradonačelnika Grada Slatine, a koji se prestao primjenjivati dana 1. siječnja 2019.g., člankom 27. bilo je propisano da se zdravstvena djelatnost na primarnoj razini provodi i organizira u timskom radu u kojem sudjeluju najmanje zdravstveni radnik sa završenim preddiplomskim i diplomskim sveučilišnim studijem ili integriranim preddiplomskim i diplomskim sveučilišnim studijem zdravstvenog usmjerenja i zdravstveni radnik prvostupnik ili zdravstveni radnik srednje stručne spreme. Stavkom 2. istog članka bilo je propisano da poslove u zdravstvenoj djelatnosti na primarnoj razini obavljaju, između ostalih, doktori stomatologije u timu sa stomatološkim asistentom, odnosno medicinskom sestrom-medicinskim tehničarom.

Člankom 40. istog Zakona bilo je propisano da javnu zdravstvenu službu na primarnoj razini zdravstvene djelatnosti mogu obavljati na osnovi koncesije fizičke osobe i zdravstvene ustanove, osim zdravstvenih ustanova čiji je osnivač Republika Hrvatska, županija, odnosno Grad Zagreb ako ispunjavaju uvjete propisane tim Zakonom. Na osnovi koncesije može se obavljati, između ostaloga, stomatološka zdravstvena zaštita.

Člankom 145. navedenog Zakona bilo je propisano da privatnu praksu može samostalno obavljati zdravstveni radnik ukoliko ispunjava zakonom propisane uvjete, a člankom 146. Zakona bilo je propisano da doktor medicine i doktor stomatologije obavljaju privatnu praksu u privatnim ordinacijama. Nadalje, člankom 150. stavkom 2. bilo je propisano da se poslovi privatne prakse obavljaju osobno.

Člankom 2. Zakona o dentalnoj medicini („Narodne novine“ broj 121/03., 117/08. i 120/09.) propisano je da dentalnu medicinu obavljaju doktori dentalne medicine i doktori dentalne medicine specijalisti nakon završenog studija dentalne medicine, položenoga stručnog ispita, odnosno specijalističkog ispita za rad u pojedinim specijalističkim strukama te ishođenja odobrenja za samostalan rad.

Člancima 10. do 12. istog Zakona propisano je da se dentalna medicina može se obavljati u: privatnoj praksi, grupnoj praksi, zdravstvenoj ustanovi ili drugoj pravnoj osobi (trgovačkom društvu). Doktor dentalne medicine može imati jednu dentalnu ordinaciju s najmanje jednom stomatološkom jedinicom. Dentalna ordinacija je temeljna organizacijsko-radna jedinica s prostorom, opremom i kadrovskim normativom radne grupe određenim posebnim propisima. Doktor dentalne medicine je nositelj stručne, pravne i organizacijske odgovornosti u dentalnoj ordinaciji.

Dužnosnik Bojan Plantak podnio je Povjerenstvu 21. rujna 2017.g. izvješće o imovinskom stanju povodom stupanja na navedenu dužnost u kojem je naveo da obavlja poslove doktora dentalne medicine u Ordinaciji dentalne medicine dr.med.dent. Bojan Plantak.

Sukladno citiranim odredbama propisa o zdravstvenoj zaštiti, Ordinacija dentalne medicine Bojan Plantak, dr. med. dent, nesporno je osnovana kao privatna praksa koja obavlja zdravstvenu djelatnost dentalne medicine te je nositelj iste dužnosnik Bojan Plantak, koji je kao doktor dentalne medicine osobno sklopio ugovor s Hrvatskim zavodom za zdravstveno osiguranje o provođenju privatne zdravstvene zaštite iz obveznog zdravstvenog osiguranja. Također, navedena djelatnosti se u mreži javne zdravstvene zaštite obavlja temeljem koncesije koje je dodijeljena fizičkoj osobi koja ispunjava stručne uvjete te se ne može prenijeti na drugu osobu.

Slijedom navedenoga, dužnosniku Bojanu Plantaku osobno je dodijeljena koncesija temeljem koje je isti sklopio ugovor o provođenju primarne zdravstvene zaštite iz područja dentalne medicine, iz čega proizlazi da je dužnosnik osobno dužan izvršavati obveze iz sklopljenog ugovora te ne može iste prenijeti na drugu fizičku osobu.

Povjerenstvo obrazlaže da odredbama ZSSI-a nisu predviđene situacije u kojima bi dužnosnicima bilo dopušteno obavljanje poslova upravljanja poslovnim subjektom, a koje bi predstavljale iznimke od opće zabrane propisane člankom 14. stavkom 1. ZSSI-a, ovisno o vrsti djelatnosti, njezinu javnom značaju i potrebi obavljanja, odnosno ovisno o tome obavlja li se djelatnost na temelju koncesije nadležnog tijela ili s otvorenim pristupom te postoji li, sukladno posebnim propisima, mogućnost prijenosa prava upravljanja na drugu osobu, uz zadržavanje pravnog kontinuiteta kao stranke u ugovornom odnosu.

Zakonodavac nije uzeo u obzir situaciju da postoje poslovni subjekti definirani odredbama ZSSI-a kod kojih je prijenos upravljanja poslovnim subjektom otežan ili čak nemoguć prema odredbama drugih propisa, a bez posljedica po kontinuitet osobnosti takvog poslovnog subjekta.

Povjerenstvo utvrđuje da kako prema Zakonu o zdravstvenoj zaštiti, tako i prema Zakonu o dentalnoj medicini, obavljanje privatne prakse u djelatnosti zdravstva na temelju koncesije, konkretno u ordinaciji dentalne medicine, predstavlja obavljanje samostalne djelatnosti koja ima svog nositelja te stoga Ordinacija dentalne medicine Bojan Plantak, dr. med. dent., čiji nositelj je dužnosnik Bojan Plantak udovoljava svim uvjetima propisanima člankom 4. stavkom 4. ZSSI-a kojim je propisano da je poslovni subjekt u smislu toga Zakona nositelj samostalnih djelatnosti te nositelj i član drugih poslovnih subjekata osnovanih na temelju zakona.

Imajući u vidu da je doktor dentalne medicine nositelj stručne, pravne i organizacijske odgovornosti u dentalnoj ordinaciji te da isti donosi poslovne odluke koje utječu na rad ordinacije i sklapa ugovore s trećim stranama kojima se definiraju prava i obveze u izvršavanju preuzetih poslova, obavljanje funkcije nositelja ordinacije dentalne medicine, predstavlja obavljanje poslova upravljanja poslovnim subjektom u smislu članka 14. stavka 1. ZSSI-a.

Dužnosnik ne spori da u cijelom razdoblju od stupanja na dužnost zamjenika gradonačelnika Grada Slatine obavlja poslove doktora dentalne medicine koji je nositelj stručne, pravne i organizacijske odgovornosti u Ordinaciji dentalne medicine Bojan Plantak.

Slijedom svega navedenoga, Povjerenstvo je u provedenom postupku utvrdilo da je dužnosnik Bojan Plantak, zamjenik gradonačelnika Grada Slatine, istovremenim obnašanjem navedene dužnosti i obavljanjem poslova upravljanja poslovnim subjektom, Ordinacija dentalne medicine Bojan Plantak, dr. med. dent., u razdoblju od 8. lipnja 2017.g. kada je stupio na navedenu dužnost do dana donošenja ove Odluke, dužnosnik Bojan Plantak, počinio je povredu članka 14. stavka 1. ZSSI-a.

Povjerenstvo je talođer od Grada Slatine zatražilo očitovanje je li za vrijeme mandata dužnosnika Bojana Plantaka, Grad Slatina stupao u poslovne odnose s Ordinacijom dentalne medicine Bojan Plantak, dr. med. dent. te je Grad Slatina dostavio očitovanje KLASA: 023-05/19-01/5, URBROJ: 2189/02-03-01/01-19-2 od 11. lipnja 2019.g. u kojem se navodi da opisanih poslovnih odnosa nije bilo.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da protupravno stanje traje u kontinuitetu u cijelom razdoblju obnašanja dužnosti.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje niže sankcije unutar propisanog raspona Povjerenstvo je cijenilo okolnost da je prema postojećim zakonskim odredbama otežano prenijeti obavljanje poslova upravljanja u navedenoj vrsti poslovnog subjekta, kao i da dužnosnik dužnost obnaša volonterski.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 2.000,00 kn, koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 500,00 kn.

S obzirom da dužnosnik do dana donošenja ove odluke nije uskladio svoje postupanje s odredbama ZSSI-a, točkom III. izreke ove Odluke naloženo mu je da isto učini u roku od 90 dana.

Slijedom svega navedenog, donesena je odluka kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Bojan Plantak, elektronička dostava
2. Objava na internetskoj stranici Povjerenstva
3. Pismohrana